Nnyaa. Le fa gone ka dinako tse dingwe Modimo a galefa, ka dinako tsotlhe go a bo go na le lebaka le le utlwalang la go galefa jalo. Ka metlha o dira jalo ka tsela e e siameng, e seng ka go tseega maikutlo ka tsela e e sa laolegeng. Mo godimo ga moo, ka dinako tsotlhe go laolwa ke tshwanelo e Mmopi a nang le yone ya gore batho ba ineele mo go ene gotlhelele le gore ka metlha o tshegetsa boammaaruri. Bogale jwa Modimo bo laolwa ke lorato lwa Modimo lwa go rata tshiamo le ke lorato lwa gagwe mo bathong ba ba dirisang tshiamo. Jehofa o bona dilo tsotlhe tse di amegang mo kgannyeng nngwe, mme o na le kitso e e feletseng ka boemo. (Bahebera 4:13) O bona se se mo pelong; o kgona go bona gore motho o dirile dilo ka go tlhoka kitso go le kana kang, a o itlhokomolositse dilo, kgotsa o leofile ka bomo; mme o tsaya kgato a sa tlhaole ope.—Duteronome 10:17, 18; 1 Samuele 16:7; Ditiro 10:34, 35.